作者:皮日休
標題:太湖詩：遊毛公壇
內容:卻上南山路，松行儼如廡。松根礙幽徑，孱顏不能斧。擺履跨亂雲，側巾蹲怪樹。三休且半日，始到毛公塢。兩水合一澗，潈崖卻為浦。相敵百千戟，共攂十萬鼓。噴散日月精，射破神仙府。唯愁絕地脈，又恐折天柱。一窺耳目眩，再聽雲發豎。次到煉丹井，井幹翳宿莽。下有蕊剛丹，勺之百疾愈。凝於白獺髓，湛似桐馬乳。黃露醒齒牙，碧黏甘肺腑。檜異松複怪，枯疏互撐拄。幹蛟一百丈，髐然半天舞。下有毛公壇，壇方不盈畝。當時雲龍篆，一片苔蘚古。時時仙禽來，忽忽祥煙聚。我愛周息元，忽起應明主。三諫卻歸來，回頭唾圭組。伊餘何不幸，斯人不復睹。如何大開口，與世爭枯腐。將山待誇娥，以肉投猰貐。欻坐侵桂陰，不知巳與午。茲地足靈境，他年終結宇。敢道萬石君，輕於一絲縷。